七夕與孟婿約湯朝美率徐行中遊鶴山
作者：韓元吉
朝代：宋

paragraphs: 城市競時節，幽尋固難同。
舊聞鶴山奇，欲往歲屢窮。
茲辰尚殘暑，夙駕乘西風。
楚俗候飛鵲，階庭閙兒童。
誰能事針縷，覓巧瓜果中。
起携東牀友，況得下榻翁。
青蒲有傑客，放懷適相從。
一招雲中仙，共呼潭底龍。
翠壁聳崷崒，龜魚澹遊空。
泉源幾萬斛，石竇藏豐隆。
久知神物交，解致零雨濛。
我田甚無多，例思年穀豐。
公才正類此，時至會有庸。
竹間小招提，閴靜無鼓鐘。
枕石潄甘井，荔丹啟筠籠。
若據兩石羊，摩挲古狄銅。
高談劇霏屑，壯氣吹長虹。
可無樽酒綠，遂使老頰紅。
醉語或不省，嘯歌亦舂容。
歸歟興難盡，月明照風松。